REPUBLIKA SRBIJA

NARODNA SKUPŠTINA

Odbor za zaštitu životne sredine

20 Broj: 06-2/181-12

22. septembar 2012. godine

B e o g r a d

ZAPISNIK

ŠESTE SEDNICE ODBORA ZA ZAŠTITU ŽIVOTNE SREDINE,

ODRŽANE 22. SEPTEMBRA 2012. GODINE

Sednica je počela u 10,00 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Branislav Blažić, Biljana Ilić Stošić, Jelena Mijatović, Aleksandra Tomić, Ivana Dinić.

Sednici Odbora prisustvovali su zamenici članova Odbora: Mile Spirovski, Momo Čolaković (zamenik Konstantina Arsenovića) i Nevena Stojanović (zamenik Zorana Vasića).

Sednici nisu prisustvovali članovi Odbora: Konstantin Arsenović, Dejan Nikolić, Judita Popović, Boško Ničić, Zoran Vasić, Oliver Dulić, Ivan Karić, Gordana Čomić, Ljuban Panić i Živojin Stanković.

Sednici su prisustvovali i Toni Petrović, savetnik ministra energetike, razvoja i životne sredine, Zoran Ibrović, načelnik Odeljenja za hamonizaciju propisa u oblasti životne sredine u Ministarstvu i Gordana Petković, viši savetnik za razvoj sistema zaštite životne sredine u Ministarstvu energetike, razvoja i životne sredine.

Na predlog predsednika Odbora Milice Vojić Marković, predloženi **dnevni red** je **dopunjen** tačkom koja glasi: „Podnošenje Ispravke amandmana Odbora na član 15. Predloga zakona o izmenama Zakona o hemikalijama, koji je Odbor podneo 21. septembra 2012. godine“.

Odbor je jednoglasno usvojio sledeći

D n e v n i r e d :

1. Povlačenje amandmana Odbora za zaštitu životne sredine na čl. 7, 8. i 10. Predloga zakona o izmenama Zakona o zaštiti od jonizujućih zračenja i nuklearnoj sigurnosti, koje je Odbor podneo 21. septembra 2012. i podnošenje Ispravke amandmana koje je Odbor podneo 20. septembra 2012. godine na čl. 7, 8. i 10;
2. Podnošenje Ispravke amandmana Odbora na član 15. Predloga zakona o izmenama Zakona o hemikalijama, koji je Odbor podneo 21. septembra 2012. godine.

Prva tačka dnevnog reda - **Povlačenje amandmana Odbora za zaštitu životne sredine na čl. 7, 8. i 10. Predloga zakona o izmenama Zakona o zaštiti od jonizujućih zračenja i nuklearnoj sigurnosti, koje je Odbor podneo 21. septembra 2012. i podnošenje Ispravke amandmana koje je Odbor podneo 20. septembra 2012. godine na čl. 7, 8. i 10.**

Predsednik Odbora Milica Vojić Marković objasnila je članovima Odbora da je Odbor 20. septembra 2012. godine podneo amandmane na ovaj predlog zakona, a zatim 21. septembra 2012. godine ponovo podneo amandmane na čl. 7, 8. i 10. ovog predloga zakona. S obzirom da je Odbor podneo dva amandmana na čl. 7, 8. i 10, potrebno je objediniti sadržine podnetih amandmana na ove članove. To se može uraditi samo ako Odbor povuče amandmane koje je 21. septembra 2012. godine podneo na čl. 7, 8. i 10. i podnese ispravku amandmana podnetih 20. septembra 2012. godine. Na ovaj način, rešenja predložena amandmanima od 20. septembra i amandmanima od 21. septembra biće objedinjena u amandmanima sa ispravkom.

S obzirom da nije bilo rasprave o ovoj tački dnevnog reda, Odbor je, **jednoglasno**, **prihvatio predlog** predsednika Odbora Milice Vojić Marković da Odbor **povuče amandmane** koje je podneo dana **21. septembra 2012. godine** na **čl. 7, 8. i 10. Predloga zakona o izmenama Zakona o zaštiti od jonizujućih zračenja i nuklearnoj sigurnosti** i da podnese **Ispravke amandmana** koje je na ovaj predlog zakona Odbor podneo **dana 20. septembra 2012. godine**.

Druga tačka dnevnog reda - **Podnošenje Ispravke amandmana Odbora na član 15. Predloga zakona o izmenama Zakona o hemikalijama, koji je Odbor podneo 21. septembra 2012. godine**

Gordana Petković je objasnila članovima Odbora razloge zbog kojih je potrebno izvršiti ispravku amandmana Odbora. Navela je da u članu 15. Predloga zakona treba dodati st. 2, 3. i 4. kojima se vrši usaglašavanje sa odredbama u kojima je izmenjeno ovlašćenje Agencije u ovlašćenje Ministarstva, što se reflektuje i na odlučivanje u postupku po žalbi.

S obzirom da o ovoj tački dnevnog reda nije bilo rasprave, Odbor je, **jednoglasno**, **prihvatio predlog** predsednika Odbora Milice Vojić Marković da Odbor **podnese Ispravku amandmana na član 15. Predloga zakona o izmenama Zakona o hemikalijama,** koji je Odbor podneo dana **21. septembra 2012. godine**.

Sednica je završena u 10,05 časova.

SEKRETAR PREDSEDNIK

Milica Bašić Milica Vojić Marković